Поздрав (Војислав Илић)
Војислав Илић 

Поздрав

Кад у вече благи ветрић лахори 

И образе твоје љуби, милује, 

Зоро моја, он ти  шапће, говори, 

Како  драги  за  драганом тугује.

Кô што цветак росу тражи, тражи зрак,
 
И тим срећан небу мири над собом,
 
Тако и ја мржње ове мрзим  мрак, 

Гинем, венем, лане  моје, за тобом!

И кад сунце зраком  мине за гору, 

Жељно пружам руке своје злату свом, 

Поздрављам те по несташном лахору: 

Буди роса, буди сунце војну твом.

20. децембар 1881 год.

Извори 

 Војислав Илић: Сабрана дела, Лирско песништво 1872-1886, Вук Караџић, Београд, страна 122.

Војислав Илић